
2015 m. lapkričio 25  d. pranešimas VIR
Šios dienos posėdyje Ekonomikos komitetas  apsvarstė ir po svarstymo pritarė Viešųjų pirkimų įstatymo Nr. I-1491 10, 92 straipsnių pakeitimo įstatymo projektą Nr. XIIP-3126, 

Valstybės kontrolės išvadose nurodoma, kad elektros energetikos įmonių vykdyti pirkimai konkurencinėje aplinkoje yra ekonomiškesni, nei sudaromi vidaus sandoriai. Reaguojant į  tai siūloma, kad vidaus sandoriai galimi tik tais atvejais, kai yra viešųjų pirkimų tarnybos sutikimas ir papildomas reikalavimas – perkančioji organizacija negali pirkimų atlikti efektyviau. Toks reguliavimas taikomas atliekant pirkimus per centrinę perkančiąją organizaciją ​- privaloma pirkti per ją, išskyrus atvejus, kai pirkimai atliekami efektyvesniu būdu  
Įstatymo projekte siūloma nustatyti, kad perkant ekologiškus žemės ūkio ir maisto produktus, perkančiosios organizacijos galėtų taikyti supaprastintų pirkimų procedūras, privalomai apie juos  neskelbiant. Tokios procedūrinės lengvatos ženkliai supaprastintų pirkimų procedūras ir perkančiosios organizacijos galėtų lengviau ir paprasčiau įsigyti šviežių ir ekologiškų maisto produktų. O tai skatintų ekologiškų žemės ūkio produktų gamybą, vietinės ekologinės žemdirbystės vystymąsi, gerintų vietos ūkininkaujančių asmenų verslo aplinką. Be to, tokie pirkimai prisidėtų prie „žaliųjų“ pirkimų didinimo: transportuojant produktus nedideliais atstumais mažinama aplinkos tarša, taupomas kuras, laiko sąnaudos ir kt. 
Komitetas,  atsižvelgdamas  į Seimo kanceliarijos Teisės departamento, Europos teisės departamento prie Teisingumo ministerijos, Viešųjų pirkimų tarnybos ir papildomų – Audito, Kaimo reikalų ir Sveikatos reikalų komitetų  pastabas bei pasiūlymus pritarė komiteto patobulintam įstatymo projektui ir pasiūlė papildyti įstatymo projektą  nauja dalimi, numatant, kad  supaprastintos pirkimų procedūras būtų  taikomos perkant ekologiškus  žemės ūkio ir maisto produktus, arba  nacionalinės kokybės produktus ikimokyklinių ugdymo įstaigų, mokinių, ligonių, karių, socialinių globos įstaigų maitinimui, kurie pagaminti ūkiuose arba įmonėse.

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





